《寄潘春楼年兄》
明代·霍与瑕

维此暮春，既多受祉。邦家之光，薄言观者。既见君子，岂乐饮酒。

顾我复我，亦孔之厚。四月维夏，七月流火。一日不见，子惠思我。

秋日凄凄，白露为霜。天子命我，时迈其邦。我独南行，忧心且伤。

显允君子，远于将之。旨酒斯柔，称彼兕觥。何以赠之，追琢其章。

既醉而出，出自东门。眷言顾之，英英白云。泉流既清，泛泛杨舟。

嗟我怀人，我心悠悠。念彼硕人，在水一方。怀之好音，不成报章。

作者简介：广东南海人，字勉衷。霍韬子。嘉靖三十八年进士。授慈溪知县。以严嵩党羽鄢懋卿巡盐行部，不为礼，被劾罢。后起知鄞县，官终广西佥事。